黄一翁自郡城回
作者：王炎
朝代：宋

paragraphs: 千金一璧傾秦都，此璞未剖衆所疑。
朱絲度曲有山水，袖手不鼓無人知。
黄香裋褐走江漢，失脚未上青雲衢。
此客胸中有佳處，笑人論士相目皮。
敂關謁我即辭去，赤霄孔翠不可呼。
江城邂逅共杯酒，麈尾清風生綌絺。
步行觸熱兩足繭，別後略無雙鯉魚。
楚山摇落歲又晚，花信首回南北枝。
青燈抽穗出金粟，喜見間關行李歸。
粲然爲我啟貝齒，知我不見如調饑。
揮毫妙入斲輪手，倒囊盡出驪龍珠。
朱朱白白顔色好，春風爛漫催花時。
肯留花底共醉倒，爲君春酒滿眼酤。
褦襶推之不肯去，忍使故人天一涯。
摩挲老眼望寥廓，願見秋鶚凌風飛。